ইরফান পাঠান আবারও হাসছেন। ভারতের ক্রিকেটপাগলরা দীর্ঘদিন দেখেননি পাঠানকে। কারণটা খুবই পরিষ্কার। তিনি এখন আর ভারতীয় দলে জায়গা পান না। নিন্দুকরা বলেন, গ্রেগ চ্যাপেল পাঠানকে ওপেনার বানাতে গিয়ে ওর বোলিং  দক্ষতা নষ্ট করে দিয়েছে। শুরুর ইরফান পাঠান হারিয়ে গিয়েছেন। 
আবারও তিনি হাসছেন। জীবনের নতুন ইনিংস শুরু করেছেন পাঠান। যেদিন করিনা কপূরের ছেলে তৈমুর পৃথিবীর আলো দেখল, সেদিন পাঠানেরও ছেলে হয়। বাবা হওয়ার অনুভূতি যে অন্যরকম। করিনার ছেলে হওয়ার পরে গোটা ভারতে আলোড়ন তৈরি হয়ে গিয়েছে। করিনার ছেলের নাম নিয়ে শুরু হয়েছে প্রবল বিতর্ক। ইরফানের ছেলের নাম এখনও জানা নেই। ইরফান ও তাঁর ছেলেকে নিয়েও সেভাবে কালি খরচ হয়নি সংবাদপত্রে। অনেকে বলছেন, হবেই বা কেন? ইরফান তো এখন আর খেলার মধ্যেই নেই। সেখানে করিনা তো তারকা। 
ইরফানের ছেলে হওয়ার পরে ভারতের ক্রিকেটাররা তাঁকে শুভেচ্ছা জানিয়েছেন। হরভজন সিংহের মতো প্রাক্তন ক্রিকেটাররা বলছেন, এই ছেলেই তোমার জীবন বদলে দেবে। ছেলে বাবার জীবন বদলে দেবে কিনা, তার উত্তর দেবে সময়। তবে নবজাতককে পেয়ে পাঠান খুশি। ভুলে গিয়েছেন তিনি এখন আর জাতীয় দলে নিয়মিত নন।